Et autoværksted i den lille by Hæstrup få kilometer syd for Hjørring er lørdag eftermiddag hærget af en brand. Det fortæller vagtchefen hos Nordjyllands Politi. Både politiet og Nordjyllands Beredskab er til stede ved branden. - Der er rimelig meget gang i den deroppe. Tagpladerne sprænger, men der er kun tale om materiel skade. Der er ingen personer i fare ved branden, og der er ingen tilskadekomne. Umiddelbart er der ro på deroppe, fortæller Karsten Højrup, vagtchef hos Nordjyllands Politi. Meldingen om branden løb ind klokken 15.33. Lørdag klokken 16.40 er meldingen fra indsatslederen på stedet, at man er i gang med efterslukningsarbejdet. - Vi har fuld kontrol på situationen. Bygningen er rimelig medtaget, og cirka 60 procent af bygningen er udbrændt. Der var blandt andet nogle CO2-flasker i bygningen, som vi tog hånd om som noget af det første, så det skabte ingen problemer, forklarer Bo Isaksen, indsatsleder hos Nordjyllands Beredskab. Et stuehus ligger tæt på den brændte bygning, men ifølge indsatslederen nåede branden aldrig så langt.

Referat:
Et autoværksted i Hæstrup syd for Hjørring er brudt i brand lørdag eftermiddag. Ingen personer er i fare, oplyser Nordjyllands Politi.